“Tolibon” harakatining eng ko'p qidirilayotgan yetakchilaridan biri ilk marta intervyu berdi — video

Afg'onistonda hokimiyatni qo'lga kiritgan “Tolibon” harakati hukumatidagi ichki ishlar vaziri Sirojiddin Haqqoniy ilk bor xorijiy jurnalistlar — Amerikaning “CNN” telekanaliga intervyu berdi.
Haqqoniy “Haqqoniy tarmog'i” guruhining rahbari, shuningdek, AQSh tomonidan eng ko'p qidirilayotgan shaxslardan biri sanaladi. Afg'oniston Ichki ishlar vazirligining amaldagi rahbarini qo'lga olish yoki yo'q qilishga yordam beradigan ma'lumot uchun AQSh rasmiylari 10 million dollar mukofot taklif qilgan.
“CNN” jurnalistining Haqqoniy bilan suhbati 17 may kuni telekanal tomonidan e'lon qilingan. Unda “Tolibon” harakati hukumatidagi ichki ishlar vaziri Afg'onistonda ayollarning ta'lim olishiga qarshi chiquvchi “hech kim yo'qligini” aytgan.
“Biz hammamiz ishonamizki, ta'lim xudoning marhamati sifatida yaratilgan bo'lib, u erkaklar va ayollar uchun birdek zarurdir. Yuqorida aytib o'tganimdek, ta'limga qarshi bo'ladigan hech kim yo'q”, — degan u.
Ichki ishlar vaziri “AQShni hali ham ‘dushmanʼ deb hisoblaysizmi?” degan savolga esa harakat ularga dushman sifatida qaramasligini va 2020 yil fevraldagi Doha kelishuviga sodiqligini bildirgan.

“Kichik aniqlik kiritmoqchiman. Oxirgi 20 yillik davr harakat tomonidan mudofaa janglari holati bo'ldi. Dohada tinchlik kelishuviga erishilgach, biz bu 20 yillik mojaro haqida gapirmaslikka qaror qildik. Kelajakda AQSh va xalqaro hamjamiyat bilan yaxshi munosabatlarga ega bo'lishni xohlaymiz”, — degan Haqqoniy.
Shuningdek, u Afg'onistonning sobiq prezidenti Ashraf G'ani hukumati “Tolibon” harakatining hokimiyatni tinch yo'l bilan qo'lga kiritish harakatlariga qarshilik qilganini, endi esa ularning dushmanlari “harakat haqida yomon mish-mishlar tarqatayotganini” aytgan.
Avvalroq “Tolibon” harakatining 2 guruhi o'rtasida qurolli to'qnashuv sodir bo'lgandi. Shuningdek, “Tolibon” yetakchilari o'rtasida o'zaro kurash boshlangani ma'lum qilingan.